Disiertu'l Gobi

miniaturadeimagen|270x270px|Paisagi nel Disiertu'l Gobi.
El disiertu'l Gobi (en mongol, Говь; en mandarín, 戈壁; pinyín, gē bì) es una gran región disértica assitiá entri'l norti dela China i el sul de Mongolia. Puei consideral-si unu delos disiertus o zonas disérticas más grandis i emportantis del mundu. Está arrodeau polas montañas del macizu d'Altai i los campus de Mongolia, pol norti; la mesa'l Tíbet, pol sur-oesti; i el campu llanu del Norti de China, pol sur-esti. El Gobi está hormau por destintas regionis geográficas i ecológicas, que vain arreglu alas sus muacionis climáticas i topográficas. Con una superfici de 1.295.000 km² es el quintu disiertu más grandi del mundu. El Bogd Khan Uul (la 'Montaña'l Santu Kan') es el puntu más altu'l disiertu, con 2.221 m d'altol. Se puei avistal dendi la capital de Mongolia, la cidá de Ulan Batol. La zona más perhunda'l disiertu'l Gobi es el Valli de Nemegt, assitiau nel sul de Mongolia i conocíu tamién comu'l "Valli delos Dragonis", pos s'án hallau nél una tupa de güessus de dinosaurius. 

El disiertu'l Gobi es una región de mucha emportancia i renombrança estórica, en assitial-si en meyu dela Ruta dela Sea. Dél aballarun los mongolis ala conquista'l mundu i nél envernecierun unas pocas de cidais baxu'l creceeru i la pula que truxu'l desenroamientu'l comerciu entrenacional ena Antigüedá i ena Edá Meya. Ogañu es atravessau por un ferrocarril que vai dendi Ulan Udè, cidá assitiá nel sur-esti de Russia, ata la provincia china de Shandong, en passandu por Ulan Batol i sotras cidais mongolas.